Jyväskylän ammattiopiston opiskelijaravintolan lounaan sekaan heitetystä ehkäisyvälineestä tehdään rikosilmoitus.

Currykastikkeesta löytyi odottamaton yllätys. SASU SUIHKONEN

Jyväskylän ammattiopistossa opiskeleva Sasu Suihkonen, 17, sai opiskelijaravintolasta perjantaiaamupäivänä lautaselleen enemmän kuin oli osannut kuvitellakaan. Hän havaitsi nimittäin uunibroilerin kyytipoikana tarjoillussa currykastikkeessa sinne kuulumattoman limaisen entiteetin, joka paljastui lähemmin tarkasteluna kondomiksi.

- Nostin ruoat siihen lautaselle ja rupesin katsomaan, että onko kastikkeeseen joutunut mukaan pala leivinpaperia. Nostin sitä vähän haarukalla ja katsoin, että sehän onkin kondomi, Suihkonen kertoo huvittuneena Iltalehdelle.

Kondomin löytymisestä kertoi ensimmäisenä Keskisuomalainen.

Välikohtausta on selvitelty päivän mittaan, ja siihen suhtaudutaan opistossa vakavasti. Jyväskylän koulutuskuntayhtymän ruokapalvelujohtaja Sari Nissinen kertoo Iltalehdelle, että ehkäisyväline on ilmiselvästi heitetty ruoan sekaan tahallaan, ja asiasta ollaan tekemässä rikosilmoitusta.

- Otin asiasta kuultuani yhteyttä turvallisuuspäällikköön, sillä kyseessä on ruokaturvallisuuteen liittyvä asia, ruokaterrorismia. Jos kondomi olisi päätynyt jonkun kurkkuun, se olisi ollut todella vaarallinen tilanne, Nissinen sanoo.

Tahallaan heitetty

Kondomi oli mitä ilmeisimmin heitetty kastikkeeseen tahallaan. SASU SUIHKONEN

Nissinen kertoo tapahtumien kulusta, että noin kello 10.30 aamulla ravintolan palveluvastaavat löysivät lautasvaunulta yhden siististi avatun kondomikääreen.

- Asiasta ei oltu siinä vaiheessa sen enempää ihmeissään, sillä kaikenlaisia asioita löytyy oppilaitoksen lattioilta, eikä tällainen kondomikäärekään ole siinä mielessä mitenkään ihmeellinen näky.

Viittä minuuttia myöhemmin Sasu Suihkonen kuitenkin tuli keittiöön näyttämään kastikkeesta löytämäänsä kondomia. Palaset loksahtivat paikoilleen.

- Meidän tulkintamme mukaan joku asiakkaistamme on ruokajonossa avannut kääreen ja tiputtanut kondomin currykastikkeeseen, Nissinen sanoo.

Kastike haettiin heti pois ruokalinjastosta, ja Suihkoselle annettiin pahoitteluna kahvikuponkeja. Suihkoselle tarjottiin myös mahdollisuutta ottaa itselleen uusi ateria, mutta siitä hän kieltäytyi.

- Sillä hetkellä ei oikein maistunut enää. Mutta aion kyllä syödä opiskelijaravintolassa jatkossakin, ei ennen ole tapahtunut mitään vastaavaa, Suihkonen sanoo.

Syyllistä etsitään

Tässä vaiheessa myös ruokapalvelujohtaja Nissiselle ilmoitettiin asiasta.

- Turvallisuus on äärettömän tärkeä asia oppilaitoksissa, ja olemme sen vuoksi tekemässä asiasta rikosilmoituksen. Toivomme saavamme ilkivallantekijän kiinni ja vastuuseen teostaan, hän sanoo.

Syyllisen kiinnijääminen on Nissisen mukaan todennäköistä, sillä kaikki opiskelijaravintolassa syövät opiskelijat näyttävät kulku- tai ajokorttinsa kortinlukijalle ennen aterian ottamista.

Kondomivälikohtaus tapahtui niin aikaisin aamupäivällä, että lounasta oli ehtinyt nauttia siihen mennessä vain pieni määrä oppilaita.